Foto: U.S. Department of State AQSh Davlat kotibining siyosiy masalalar bo‘yicha o‘rinbosari Tomas Shennon boshchiligidagi delegatsiyaning O‘zbekistonga tashrif buyurishi kutilyapti. AQShning O‘zbekistondagi elchixonasi ma’lumotlariga ko‘ra, yuqori martabali mehmonlar Afg‘oniston bo‘yicha Toshkent shahrida bo‘lib o‘tadigan xalqaro konferensiyada ishtirok etadi. O‘z navbatida tashrif doirasida O‘zbekiston Respublikasi prezidenti Shavkat Mirziyoyev bilan ham uchrashish rejalashtirilgan. “Xalq so‘zi”ning yozishicha, Shennon O‘zbekiston prezidenti Shavkat Mirziyoyev rahbarligida amalga oshirilayotgan islohot dasturlari doirasida erishilgan progressni muhokama qilishni mo‘ljallamoqda. Bu AQSh O‘zbekiston tomonidan ilgari surilayotgan tashabbuslarni qo‘llab-quvvatlayotgani va mintaqadagi barqarorlikning tarafdori ekanligini yana bir bor tasdiqlaydi.